wickkiey/tamil-wikipedia-chunked huggingface dataset:
# பாபி கன்னவாலே

## ஆரம்ப கால வாழ்க்கை

கன்னவாலே மே 3, 1970 ஆம் ஆண்டு இசபெல் மற்றும் சால்வடோர் என்பவர்களுக்கு மகனாக நியூ ஜெர்சியிலுள்ள யூனியன் நகரில் பிறந்து வளர்ந்தார். அவரது தந்தை இத்தாலிய வம்சாவளியைச் சேர்ந்தவர் மற்றும் தாயார் கியூபன் இனத்தை சேர்ந்தவர். இவர்கள் 1960 இல் குடிபெயர்ந்தனர்.
# ஆறாவது வனம்

**ஆறாவது வனம்** (*Aaravadhu Vanam*) என்பது 2010 ஆம் ஆண்டு வெளியான இந்திய தமிழ் காதல் நாடகத் திரைப்படம் ஆகும். ஆர். புவணேஷ் இயக்கிய இப்படத்தில் பூஷண், வித்யா மோகன், போஸ் வெங்கட் ஆகியோர் முக்கிய கதாபாத்திரங்களில் நடித்துள்ளனர். ரம்யா, அன்சிபா ஹசன், சிசர் மனோகர், மகாலிங்கம் பொள்ளாச்சி, போரூர் சேகர், தங்கம் ஆகியோர் துணை வேடங்களில் நடித்துள்ளனர். எஸ். எம். தியாகராஜன் தயாரித்த இப்படத்திற்கு ஆர். அரிபாபு இசை அமைத்துள்ளார். இப்படம் 30 சூலை 2010 அன்று வெளியானது. இப்படம் மலையாளத்தில் *பகவதிபுரம்* (2011) என மறு ஆக்கம் செய்யப்பட்டது.
# ஆறாவது வனம்

## நடிகர்கள்

- பூஷண் புலியாக
- வித்யா மோகன் மலராக
- போஸ் வெங்கட் தர்மாவாக
- ரம்யா
- அன்சிபா ஹசன் அனுவாக
- சிசர் மனோகர் கிரிஷ்
- மகாலிங்கம் பொள்ளாச்சி மகாலிங்கமாக
- போரூர் சேகர்
- தங்கம் தங்கமாக
- மதுரை மோகன்
- சின்னராசு
- ரஜினி மணி
# ஆறாவது வனம்

## தயாரிப்பு

இயக்குநர்கள் பாக்யராஜ் மற்றும் ரா. பார்த்திபன் ஆகியோரிடம் உதவியாளராக பணிபுரிந்த ஆர். புவனேஷ், எம். பி. ஜி பிலிம்ஸ் இன்டர்நேஷனலின் பதாகையின் கீழ் தயாரிக்கபட்ட ஆறாவது வனம் படத்தின் வழியாக இயக்குநராக அறிமுகமானார். கன்னட நடிகர் பூஷண், கேரளாவைச் சேர்ந்த வித்யா மோகன் போஸ் வெங்கட் ஆகியோர் முக்கிய வேடங்களில் நடிக்க தேர்வு செய்யப்பட்டனர். மகாபாரதத்திலிருந்து இந்த கதை உருவானது. ஆறாவது வனம் என்பது பாண்டவர்கள் செல்ல மிகவும் கடினமானதாக கருதப்பட்ட பகுதியாகும். மேலும் இந்த பத்தியில் செல்லும்போது முழு போரும் இரத்தக்களரியானது. மேலும் *ஆறாவது வனம்* ஒரு உண்மை சம்பவத்தை அடிப்படையாகக் கொண்டது. ஒரு இளம் ஜோடியின் காதலுக்காக ஒரு கிராமத்தில் உள்ள ஒட்டு மொத்த மக்களும் கிராமத்தை காலி செய்தனர். இயக்குநர் *ஆர். புவனேஷ் அதே கிராமத்தில் ஆறாவது வனம் படத்தை படமாக்க* விரும்பினார், ஆனால் தம்பதியினர் அதற்கு அனுமதிக்கவில்லை. இதனால் வேறு வழி இல்லாமல், குழுவினர் பல்வேறு இடங்களைத் தேடி கடைசியில் கோயம்புத்தூர் மாவட்டத்திற்கு அருகில் அமைந்துள்ள சிங்காரம் பாளையம் கிராமத்தில் படமாக்கினர். இதற்காக ஐந்து நாட்கள் கிராம மக்கள் ஊரை காலி செய்யும்படி திரைப்படக் கழுவினரின் வேண்டுகோளைக் கேட்டு கிராம மக்கள் கோபமடைந்தனர். அதன்கான சூழ்நிலை மற்றும் கதை பற்றி அவர்களுக்கு விளக்கப்பட்டபோது, கிராமவாசிகள் தங்கள் மனதை மாற்றிக்கொண்டு, அவர்களின் கோரிக்கைக்கு செவிசாய்த்தனர். இப்படத்திற்கு ஸ்ரீகாந்த் தேவாவிடம் முன்னாள் உதவியாளராக இருந்த ஆர். ஹரிபாபு இசையமைத்தார்.
# ஆறாவது வனம்

## இசை

இப்படத்தின்கான பின்னணி இசை, பாடல் இசை ஆகியவற்றை திரைப்பட இசையமைப்பாளர் ஆர். ஹரிபாபு அமைத்தார். 2009 இல் வெளியிடப்பட்ட இசைப்பதிவில் ஆறு பாடல்கள் இருந்தன. ஒரு விமர்சகர் இந்த படத்தின் பாடல்களை 5 க்கு 1.5 என மதிப்பிட்டு, "இந்த பாடல் தொகுப்பு கீராவாணி மற்றும் நடபைரவி ராகங்களை சுற்றி வருகிறது." என்றார்.
# முதுகெலும்புத் தசைநார் வலுவிழப்பு நோய்

வலுவிழப்பை விளக்கும் காணொலி]]  
**முதுகெலும்புத் தசைநார் வலுவிழப்பு நோய்** (**spinal muscular atrophy**) முதுகெலும்பு நிமிர்த்தித் தசைகளை இயக்கும் மோட்டார் நியூரான்கள் கை மற்றும் கால்களின் அசைவுகளை கட்டுப்படுத்துகிறது. மரபணு ரீதியாக இந்த நியூரான்கள் பாதிக்கப்பட்டு இறப்பதைத்தான் முதுகெலும்புத் தசைநார் வலுவிழப்பு நோய் எனப்படும். மோட்டார் நியூரான்கள் நரம்புகள் இறப்பதால், கை மற்றும் கால்கள் செயலிழந்துவிடும். அதனுடன் பாதிப்பு தீவிரமடைந்து உயிரிழப்பு நேரிடும். பெரும்பாலும் முதுகெலும்புத் தசைநார் வலுவிழப்பு நோய் கைக்குழந்தைகளின் இறப்புக்கு காரணமாகிறது.  
பொதுவாக இந்நோய் சிசு பருவத்திலோ அல்லது குழந்தை பருவத்திலோ கண்டறியப்படுகிறது. இந்த மரபணு நோய் சிகிச்சையளிக்கப்படாவிட்டால் குழந்தை இறப்புக்கு காரணமாகும். இந்த மரபணு நோய் குழந்தையின் பிற்கால வாழ்க்கையிலும் தோன்றக்கூடும், நோயின் லேசான போக்கைக் கொண்டிருக்கலாம். கை, கால் மற்றும் நுரையீரல் சுவாசத் தசைகள் முதலில் பாதிக்கப்படுவதால், தன்னார்வ (மோட்டார்) நரம்புத் தசைகள் வேகமாக பலவீனம் அடைவது பொதுவான அம்சமாகும். இந்நோய் காரணமாக குழந்தைகளின் தலை அசைவு மோசமாக இருப்பது, உணவு விழுங்குவதில் சிரமங்கள், ஸ்கோலியோசிஸ், உடல் குறுக்க நோய்கள் உண்டாகலாம்.  
முதுகெலும்பு தசையின் மோட்டார் நரம்பு குறைபாடு பெற்றோரிடமிருந்து குழந்தைகளுக்கு மரபணு மூலம் கடத்தப்படுகிறது. இது பரம்பரை மரபணு பிறழ்வு நோய் ஆகும். உலக அளவில், 6 ஆயிரம் குழந்தைகளில் ஒரு குழந்தைக்கு மட்டுமே இந்த வகை நோய் ஏற்படுவதாக கணிக்கப்பட்டுள்ளது.  
இந்நோய்க்கான மருந்து தற்போது ஐக்கிய அமெரிக்காவில் மட்டும் உள்ளது. நோய் கண்ட குழந்தைகளுக்கு பிறந்த ஒரு ஆண்டிற்குள் இந்த மருந்தை ஊசி மூலம் செலுத்தினால் மட்டும், இறந்து போன முதுகெலும்பு தசை மோட்டார் நரம்புகள் மீண்டும் உயிர் பெறும். இந்த ஊசி மருந்தின் விலை ரூபாய் 16 கோடி ஆகும்.
# முதுகெலும்புத் தசைநார் வலுவிழப்பு நோய்

## நோய் வகைகள்

### வகை 0

பிறப்பதற்கு முன்பே இதை ஏற்கனவே கண்டுபிடிக்க முடியும். இது மிகவும் அரிதான மற்றும் மிகவும் கடுமையான வடிவமாகும். அதைக் கொண்டிருக்கும் குழந்தைகள் கருப்பையில் குறைவாக நகரும். இதன் விளைவாக, அவர்கள் பெரும்பாலும் கூட்டு குறைபாடுகளுடன் பிறக்கிறார்கள். பிறக்கும் போது மிகவும் பலவீனமான முதுகெலும்பு நிமித்தித் தசைகளைக் கொண்டுள்ளன. மேலும் குழந்தைகளின் நுரையீரல் தசைகளும் மிகவும் பலவீனமாக உள்ளன. அவர்களில் பெரும்பாலோர் சுவாசக் கோளாறு காரணமாக, சிறு குழந்தை பருவத்திலேயே இறந்ததுவிடுகின்றனர். சில குழந்தைகளுக்கு இதய செயல்பாடு குறைபாடு கொண்டிருக்கும்.
# முதுகெலும்புத் தசைநார் வலுவிழப்பு நோய்

## நோய் வகைகள்

### வகை I

இது *வெர்ட்னிக்-ஹாஃப்மேன் நோய்* என்றும் அழைக்கப்படுகிறது, இது அனைவருக்கும் பொதுவான வடிவமாகும். அதன் கடுமையான வடிவத்தை பிறப்பிலோ அல்லது முதல் சில மாதங்களிலோ காணலாம். பாதிக்கப்பட்ட குழந்தைகள் தலை அசைவைக் கட்டுப்படுத்த முடியாது. மற்றவர்கள் உதவியின்றி குழந்தைகள் உட்கார முடியாது. சில குழந்தைகளுக்கு உணவ் விழுங்குவதில் சிரமம் இருக்கலாம், இது பெரும்பாலும் குழந்தைகளுக்கு உணவளிப்பதில் சிரமத்திற்கு வழிவகுக்கும். சிலருக்கு சுவாச தசைகளின் பலவீனம் காரணமாக சுவாச பிரச்சனையும் ஏற்படலாம். சுவாசக் கோளாறு காரணமாக, இந்த வகை நோயால் பாதிக்கப்பட்ட பெரும்பாலான நோயாளிகள் குழந்தை பருவத்திலிருந்தே தப்பிப்பிழைப்பதில்லை.
# முதுகெலும்புத் தசைநார் வலுவிழப்பு நோய்

## நோய் வகைகள்

### வகை II

இது *டுபோவிட்ஸ் நோய்* என்றும் அழைக்கப்படுகிறது. இது 6 முதல் 12 மாதங்களுக்கு இடைப்பட்ட குழந்தைகளில் உருவாகும் முதுகெலும்பு நிமிர்த்தித் தசைகள் பலவீனத்தால் அடையாளம் காணப்படுகிறது. அவர்கள் பொதுவாக பிறர் ஆதரவு இல்லாமல் உட்கார முடியாது. உட்கார்ந்து சிரமப்படுவதைத் தவிர, அவர்கள் வழக்கமாக உதவி இல்லாமல் நிற்கவோ, நடக்கவோ முடியாது. மற்ற அறிகுறிகளில் விரல்களில் தன்னிச்சையாக நடுக்கம் , (ஸ்கோலியோசிஸ்), மற்றும் சுவாச தசை பலவீனம் ஆகியவை உயிருக்கு ஆபத்தானவை. இந்த வகை நிலையில் உள்ள பல குழந்தைகள் பெரும்பாலும் தங்கள் இருபது அல்லது முப்பது வயது வரை மட்டுமே உயிர் வாழ முடியும்.
# முதுகெலும்புத் தசைநார் வலுவிழப்பு நோய்

## நோய் வகைகள்

### வகை III

இதனை *குகல்பெர்க்-வெலாண்டர் நோய்* என்பர். இது குழந்தை பருவத்தின் நடுப்பகுதியில் முதுகெலும்பு நிமிர்த்தித் தசைகள் பலவீனத்தை ஏற்படுத்துகிறது. காலப்போக்கில் இந்த நிலை முன்னேறும்போது, பிறர் உதவியுடன் நின்று நடக்க முடியும், நடைபயிற்சி மற்றும் ஏறும் படிக்கட்டுகள் ஏறுவது கடினமாகிறது. இந்த நிலையில் பாதிக்கப்பட்டுள்ள பெரும்பாலான குழந்தைகளுக்கு, தங்கள் வாழ்க்கையில் பிற்காலத்தில் சக்கர நாற்காலி உதவி தேவைப்படுகிறது. மற்ற வகைகளைப் போலல்லாமல், அவை பொதுவாக சாதாரண ஆயுட்காலம் கொண்டவை.
# முதுகெலும்புத் தசைநார் வலுவிழப்பு நோய்

## நோய் வகைகள்

### வகை IV

இது அரிதானது மற்றும் பொதுவாக இளமைப் பருவத்தில் வெளிப்படுகிறது. நோயாளிகள் பெரும்பாலும் லேசான முதல் மிதமான தசை பலவீனம், நடுக்கம் மற்றும் மிகவும் லேசான சுவாசப் பிரச்சினைகளை அனுபவிக்கின்றனர்.
# மோகன் சின்கா மேத்தா

**மோகன் சிங் மேத்தா** (Mohan Sinha Mehta)(1895-1986) இந்தியாவின் ராஜஸ்தானின் உதய்பூரில் அமைந்துள்ள வித்யா பவன் நிறுவனங்கள், சேவா மந்திர் ஆகியவற்றின் நிறுவனராவார்.
# மோகன் சின்கா மேத்தா

## வாழ்க்கை

மோகன் சிங் மேத்தா ராஜஸ்தானின் பில்வாராவில் 1895 ஏப்ரல் 20 அன்று ஜீவன் சிங் மேத்தா என்பவருக்கு பிறந்தார். இவரது மனைவியின் பெயர் உலாஸ் குமாரி மேத்தா, இவர்களுக்கு ஜகத் சிங் மேத்தா என்ற ஒரு மகன் இருக்கிறார். அவர் இந்திய அரசாங்கத்தில் வெளியுறவு செயலாளராக இருந்தார்.  
மேத்தா, ஆக்ராவின் ஆக்ரா கல்லூரியில் 1916இல் தனது இளங்கலைப் பட்டம் பெற்றார். 1918இல் அலகாபாத் பல்கலைக்கழகத்தில் பொருளாதாரத்துறையில் முதுகலைப் பட்டம் பெற்றார். மேலும், சட்டம் (1919) படித்தார். 1927இல் இலண்டன் பொருளியல் பள்ளியில் தனது முனைவர் பட்ட ஆராய்ச்சியை முடித்தார். 1927ஆம் ஆண்டில் பார் அட் லா ஆனார்
# நாரத ஸ்மிருதி

**நாரத ஸ்மிருதி** (**Nāradasmṛti**) பண்டைய இந்து சமயத்தின் 22 தர்ம சாத்திர நூல்களில் ஒன்றாகும். இந்த தர்மசாத்திர நூல் முற்றிலும் நடைமுறைச் சட்டங்கள் மற்றும முறையியல் சட்டங்களை மட்டும் எடுத்துரைக்கிறது. இந்நூலின் கருத்துக்கள், இந்தியத் துணைக் கண்டம் மற்றும் தென்கிழக்கு ஆசியாவின் ஆட்சியாளர்கள் மற்றும் அவர்களின் அரசாங்கங்களால் மிகவும் மதிப்புமிக்கதாக கருதப்பட்டதுடன், இது நாட்டை நியாயமாக ஆளும் அவர்களின் அறத்தை நிறைவேற்றுவதற்கு உதவியாக இருந்தது. இந்நூல் 3 அத்தியாயங்களையும், 18 சட்டத் தலைப்புகளையும், 879 சுலோகங்களைக் கொண்டுள்ளது.  
இந்த தர்மசாத்திரத்தை நாரத முனிவர் தொகுத்த காரணத்தால் இதனை நாரத ஸ்மிருதி எனப்பெயராயிற்று. இந்நூலின் காலம் கிபி 100 மற்றும் கிபி 400க்கும் இடைப்பட்ட காலம் என கருதப்படுகிறது.
# சைபீரிய அசுக்கி

**சைபீரிய அசுக்கி** என்பது உழைக்கும் நாய் இனங்களில் ஒன்றாகும். இவைகள் இழுநாய்களாக பயன்படுகின்றன.
# சைபீரிய அசுக்கி

## தோற்றம்

கம்பளி போன்ற தோலுடனும் முக்கோண செவிகளுடனும் உடலில் பல்வேறு குறிகளைக் கொண்ட இவ்வகை நாயினம் வடகிழக்கு ஆசியாவின் சைபீரியாவில் வாழும் ச்சுக்சி மக்களினால் இழுநாய்களாக பயன்பட்டு வந்ததாக தகவல்கள் தெரிவிக்கின்றன. சைபீரிய ஆர்ட்டிக் பகுதியின் குளிர்மையான தட்பவெப்பத்திற்கேற்ப தடிமனான தோலுடனும் கம்பளிமுடியுடனும் சுறுசுறுப்பான பண்புடனும் இந்நாய்கள் இருக்கின்றன. குரைத்தலைக் காட்டிலும் இவை மிகுதியாக ஊளையே இடும்.
# சைபீரிய அசுக்கி

## அறிமுகம்

**வில்லியம் கூசக்** என்கிற உருசிய மயிர் வணிகர் சைபீரிய அசுக்கி நாயினத்தை முதன் முறையாக அலாசுக்கா மாகாணத்தில் போட்டி ஒன்றின் போது இழுநாய்களாக அறிமுகப்படுத்தியதாகத் தெரிகிறது. அறிமுகத்திற்கு பிறகு, ஆராய்ச்சிகளில் பனிச்சறுக்கு பந்தயங்களிலும் இந்நாய்கள் இழுநாய்களாக பயன்பட்டன. தற்போது செல்லப் பிராணியாக வீட்டிற்குள் வைத்து வளர்க்கப்படுகிறது.
# சுந்தரி கே. ஸ்ரீதரணி

**சுந்தரி கே. ஸ்ரீதரணி** (Sundari K. Shridharani) (6 ஏப்ரல் 1925 - 7 ஏப்ரல் 2012) 1950 இல் திரிவேணி கலா சங்கம் என்ற பல- கலை நிறுவனத்தை நிறுவி, அதன் இயக்குநராக இருந்தார்.
# சுந்தரி கே. ஸ்ரீதரணி

## ஆரம்பகால வாழ்க்கையும் பின்னணியும்

பிரிக்கப்படாத இந்தியாவில் பாக்கித்தானின் ஐதராபாத்தில் பிறந்த இவர், சாந்திநிகேதனில் நடனம் கற்றுக் கொண்டார். அதன்பிறகு சேர்ந்தார் அல்மோரா என்ற இடத்தில் அமைந்திருந்த உதய் சங்கரின் இந்திய கலாச்சார மையத்தில் நடனப் பயிற்சியைப் பெற்றார். கதகளியை குரு சங்கரன் நம்பூதிரியிடமும், மணிப்புரி நடனத்தை குரு அமுபி சிங்கிடமும் பயின்றார். பின்னர், இவர் இலண்டனின் ஜின்னர் மேவர் நடனம் மற்றும் நாடகப்பள்ளியில் சேர்ந்து கிரேக்க நடனம் கற்றுக்கொண்டார். கவிஞரும், நாடக ஆசிரியரும், பத்திரிகையாளருமான கிருஷ்ணலால் ஸ்ரீதரணியை (1911 - 1960) திருமணம் செய்து கொண்டார்.
# சுந்தரி கே. ஸ்ரீதரணி

## தொழில்

1947 ஆம் ஆண்டில், இவர் பிராக் நகரில் நடந்த முதல் சர்வதேச இளைஞர் விழாவில் நிகழ்த்தினார். 1950களில், ஐக்கிய அமெரிக்க கலாச்சார பரிவர்த்தனை திட்டங்களில் ஒன்றான புல்பிரைட் கூட்டாளர் கௌரவத்தையும் பெற்றார். லாஸ் ஏஞ்சல்ஸின் கலிபோர்னியா பல்கலைக்கழகத்தின் கௌரவத்தையும் பெற்றார். இதன் மூலம் அமெரிக்காவில் பல பல்கலைக்கழகங்களில் பயணம் செய்தார். இந்திய நடனங்களைப் பற்றிய விளக்கங்களை வழங்கினார்.
# சுந்தரி கே. ஸ்ரீதரணி

## கலா சங்கம்

திருமணத்திற்குப் பிறகு இவர் தில்லிக்கு வந்தார். 195 இல் திரிவேணி கலா சங்கத்தைத் தொடங்கினார். இது தில்லியின் கன்னாட் பிளேசில் தொடங்கப்பட்டது. 'திரிவேணி கலா சங்கம்' என்ற பெயர் புல்லாங்குழல் கலைஞரான விஜய் ராகவ் ராவ் என்பவரால் உருவாக்கப்பட்டது. இதன் பொருள் "கலைகளின் சங்கமம்" என்பதாகும். புது தில்லியின் கன்னாட்டு பிளேசிலுள்ள ஒரு காபி உணவகத்துக்கு மேலே ஒரு அறையில் பிரபல கலைஞர் கே. எஸ். குல்கர்னியின் கீழ் இரண்டு மாணவர்களுடன் இது தொடங்கப்பட்டது. விரைவில் இவரது முயற்சிகள் கவனிக்கப்பட்டன. ஜவகர்லால் நேரு நிறுவனத்திற்கான நிலத்தை ஒதுக்கினார். படிப்படியாக, இவர் ஒரு சிறிய குழுவினரை ஏற்பாடு செய்து, இசை நிகழ்ச்சிகளை ஏற்பாடு செய்யத் தொடங்கினார். மேலும், நிதியினைச் சேகரித்து கட்டிடம் எழுப்பப்பட்டது. குரு ராஜ்குமார் சிங்காஜித் சிங் 1954ஆம் ஆண்டில் மணிப்பூர் நடனப் பிரிவின் தலைவராக திரிவேணியில் சேர்ந்தார். பின்னர் 1962ஆம் ஆண்டில், 'திரிவேணி பாலே'வை நிறுவினார். அதில் அவர் இயக்குநராகவும், முதன்மை நடனக் கலைஞராகவும் இருந்தார்.
# சுந்தரி கே. ஸ்ரீதரணி

## இறப்பு

இவர் திரிவேனியின் வளாகத்திற்குள்ளேயே வசித்து வந்தார். 2012 ஏப்ரல் 7 அன்று புதுதில்லியில் தனது 93 வயதில் இறந்தார். இவருக்கு கவிதா ஸ்ரீதரணி என்ற ஒரு மகளும், அமர் ஸ்ரீதரணி என்ற ஒரு மகனும் உள்ளனர். இவரது மகன் இப்போது திரிவேணியின் பொதுச் செயலாளராக உள்ளார்.
# சுந்தரி கே. ஸ்ரீதரணி

## விருதுகள்

1992 ஆம் ஆண்டில் இந்திய அரசால் இவருக்கு பத்மசிறீ விருது 2011ஆம் ஆண்டில் இவருக்கு இசை சங்கீத நாடக அகாதமி விருது வழங்கப்பட்டது, இது கலை நிகழ்ச்சிகளில் ஒட்டுமொத்த பங்களிப்பு செய்ததற்காக, மரணத்திற்குப் பின் வழங்கப்பட்டது.
# பாடகசாலை

**பாடகசாலை** (*Padagasalai*) என்பது 2010 ஆம் ஆண்டு வெளியான இந்திய தமிழ் நாடகத் திரைப்படம் ஆகும். ஜெ. தமிழ் இயக்கிய இப்படத்தில் சத்யா, அரவிந்த், ஆர்.சஞ்சய், இனியா, பிரீத்தி புஷ்பன் ஆகியோர் முக்கிய கதாபாத்திரங்களில் நடித்துள்ளனர். மேலும் இதில் சிசர் மனோகர், போண்டா மணி, ராஜா சேது முரளி, சூலூர் சண்முகதேவன், சிவானந்தம் ஆகியோர் துணை வேடங்களில் நடித்துள்ளனர். டி. அனில் தயாரித்த இப்படத்திற்கு, ஹிடேஷின் இசை அமைத்துள்ளார் . படமானது 2010 மார்ச் 26 அன்று வெளியானது.
# பாடகசாலை

## நடிகர்கள்

- சத்தியா முத்துவாக (முத்துக்குமார்)
- அரவிந்த் புகழாக (புகழேந்தி)
- ஆர். சஞ்சை விஜயாக
- இனியா (நடிகை) அபிராமியாக
- பிரீத்தி புஷ்பன் மதுமிதாவாக
- சிசர் மனோகர் சடலையாக
- போண்டா மணி உணவக மேலாளராக
- ராஜா சேது முரளி
- சூலூர் சண்முகதேவன்
- சிவாநந்தம் குஞ்சுமணியாக
- சூசை ரத்தினம்
- ஐயப்பன்
- திருப்பதி
# பாடகசாலை

## தயாரிப்பு

தேவவிஜயம் பிலிம் மேக்கர்ஸ் என்ற பதாகையின் கீழ் தயாரிக்கப்பட்ட *பாடகசாலை* படத்தின் மூலம் ஜே. தமிழ் இயக்குநராக அறிமுகமானார். மேலும் அவர் ஒளிப்பதிவையும் மேற்கொண்டார். புதுமுகங்களான சத்யா, அரவிந்த், ஆர். சஞ்சய் ஆகியோர் முக்கிய வேடங்களில் நடிக்க தேர்வு செய்யப்பட்டனர். கேரளத்தைச் சேர்ந்த இனியா ஸ்ருதி என்ற பெயரில் இந்த படத்தின் மூலம் தமிழ் திரையுலகில் அறிமுகமானார். மேலும் நாயகிகளில் ஒருவராக நடிக்க பிரீத்தி புஷ்பன் நடித்தார். இப்படத்திற்கு இதேஷ் இசை இசையமைக்க, தளபதி தினேஷ் சண்டைக் காட்சிகளை வடிவமைக்க, முருகராம் படத்தொகுப்பை செய்தார்.
# பாடகசாலை

## இசை

திரைப்பட பினண்ணி இசை, பாடல் இசை ஆகியவற்றை இசையமைப்பாளர் இடேஷ் அமைத்தார். இந்த படத்தின் இசைப்பதிவில் உடுமலை கரிசல் முத்து, பி. கே. சிவசிறீ, கோவை முஸ்தபா ஆகியோரால் எழுதப்பட்ட ஆறு பாடல்கள் உள்ளன. பாடல்களானது 18 பிப்ரவரி 2010 அன்று சென்னையில் வெளியிடப்பட்டது. இசை வெளியீட்டு விழாவில் நடிகர் பிரசன்னா, கலைப்புலி ஜி. சேகரன், வி. சி. குகநாதன், பி. எல். தேனப்பன் ஆகியோர் கலந்து கொண்டனர். *தி இந்துவின்* எஸ். ஆர். அசோக் குமார் இந்த பாடல் தொகுப்பை "கடந்து செல்லக்கூடியது" என்று குறிப்பிட்டார்.
# பாடகசாலை

## வெளியீடு

இந்த படம் 26 மார்ச் 2010 அன்று வசந்தபாலனின் *அங்காடி தெரு* வெளியான சமயத்தில் வெளியானது.
# பாடகசாலை

## வெளியீடு

### வணிகம்

இந்த படம் சென்னை மண்டலத்தில் சராசரிக்கும் குறைவான தொடக்க வசூலை ஈட்டியது. வணிக ரீதியாக மோசமான வசூலையே ஈட்டியது. மேலும் திரைப்படத் தயாரிப்பாளர் டி. அனில் ஒரு புதிய பதாகையின் கீழ் *ஆர்வம்* (2010) என்ற படத்தை தயாரிக்கும் பணியில் ஈடுபட்டார்.
# கிருஷ்ணலால் ஸ்ரீதரணி

**கிருஷ்ணலால் ஸ்ரீதரணி** (Krishnalal Shridharani) (16 செப்டம்பர் 1911 &#x2013; 23 சூலை 1960) ஒரு இந்திய கவிஞரும், நாடக ஆசிரியரும், பத்திரிகையாளரும் ஆவார். இந்தியாவிலும் அமெரிக்காவிலும் உள்ள பல்வேறு நிறுவனங்களில் சமூகவியல், பொருளாதாரம் மற்றும் பத்திரிகை ஆகியவற்றைப் படித்தார். இவர் இந்திய சுதந்திர இயக்கத்தில் பங்கேற்று சிறையில் சில காலம் இருந்தார். அந்த நேரத்தில் இவர் நாடகங்களையும் கவிதைகளையும் எழுதத் தொடங்கினார். புனைகதை அல்லாத பல புத்தகங்களையும் ஆங்கிலத்தில் எழுதியுள்ளார்.
# கிருஷ்ணலால் ஸ்ரீதரணி

## வாழ்க்கை

ஸ்ரீதரணி 16 செப்டம்பர் 1911 இல் குசராத்தின் பவநகருக்கு அருகிலுள்ள உம்ராலாவில் பிறந்தார். தனது குழந்தைப் பருவத்தை ஜூனாகத்தில் கழித்தார். இவர் தனது ஆரம்பக் கல்வியை உம்ராலாவிலும், இடைநிலைக் கல்வியையும் பவநகரின் தட்சிணாமூர்த்தி வினய் மந்திரிலும் முடித்தார். 1929 இல் குஜராத் வித்யாபீடத்தில் சேர்ந்தார். 1930ஆம் ஆண்டு உப்பு சத்தியாகிரகத்தில் ஒரு இளைஞராக பங்கேற்று தாராசனா சத்தியாக்கிரகத்திற்குச் சென்று கொண்டிருந்தபோது கராடி அருகே கைது செய்யப்பட்டார். பின்னர், சபர்மதி மற்றும் நாசிக் சிறைகளில் சிறிது காலம் இருந்தார். 1931இல் சாந்திநிகேதனில் (விஸ்வ-பாரதி பல்கலைக்கழகம்) சேர்ந்து 1933இல் பட்டப்படிப்பை முடித்தார். 1934ஆம் ஆண்டில், *ஜேம்ஸ் பிராட்*, இரவீந்திரநாத் தாகூர் ஆகியோரின் ஆலோசனையின் பேரில் மேலதிக ஆய்வுகளுக்காக அமெரிக்கா சென்றார். இது இவரது அணுகுமுறையில் நீடித்த தோற்றத்தை ஏற்படுத்தியது. 1935இல் நியூயார்க் பல்கலைக்கழகத்தில் சமூகவியல் மற்றும் பொருளாதாரத்தில் பட்டம் பெற்ற இவர், கொலம்பியா பல்கலைக்கழக பட்டதாரி பள்ளி இதழியலில் சேர்ந்து 1936 இல் முதுதத்துவமாணி மற்றும் 1940இல் தனது முனைவர் ஆராய்ச்சியையும் முடித்தார்.  
இவர் 1945இல் *அமிர்த பஜார் பத்ரிக்கா* என்ற இதழுக்காக எழுதத் தொடங்கினார், 1946இல் இந்தியா திரும்பினார். மான்ட்கோமரி பேருந்துப் புறக்கணிப்பின் போது இளைய மார்ட்டின் லூதர் கிங் இதை ஆய்வு செய்தார்.
# கிருஷ்ணலால் ஸ்ரீதரணி

## படைப்புகள்

இவர் மொத்தம் பதினாறு நாடகங்களை எழுதியுள்ளார். சிறைவாசம் அனுபவித்தபோது, *வாட்லோ* (1931) என்ற சிறுவர் நாடகத்தை எழுதினார். *பீலா பாலாஷ்* (1934), *பியா கோரி*, *துஸ்கு*, *துங்கலி நோ தாடோ*, *சோன்பாரி*, *விஜாலி*, *விருஷல்*, *மோர் நா* இந்தா போன்றவை இவரது மற்ற நாடகங்கள் ஆகும். பத்மினி என்ற ஒரு வரலாற்று நாடகத்தையும் எழுனார்.  
1934 ஆம் ஆண்டில், இவரது முதல் கவிதைத் தொகுப்பான *கோடியா* வெளியிடப்பட்டது. அதைத் தொடர்ந்து 1961 இல் *புனரபி.* சிறைவாசத்தின் போது கைதிகளுடன் அவர் பெற்ற அனுபவங்களை அடிப்படையாகக் கொண்ட ஒரு சிறுகதையான *இன்சான் மிதா தூங்கா* ஆகியவையும் வெளிவந்தது  
ஆங்கிலத்தில் இவரது அசல் படைப்புகளில் *மை இந்தியா, மை அமெரிக்கா* (1941) ஆகியவை அடங்கும். இது அமெரிக்காவில் தான் வாழ்ந்த காலத்தில் ஏற்பட்ட அனுபவங்களைப் பற்றியது. *வா வித்அவுட் வயலன்ஸ்* என்ற இவரது புத்தகம் அமெரிக்க குடிசார் உரிமைகள் இயக்கத்தில் பெரும் தாக்கத்தை ஏற்படுத்தியது. *வார்னிங் டு தி வெஸ்ட்* (1943), *தி பிக் ஃபோர் ஆஃப் இந்தியா* (1941), *தி அட்வென்ச்சர்ஸ் ஆஃப் தி அப்ஸைட்-டவுன் ட்ரீ* (1959), *ஸ்டோரி ஆஃப் தி இந்தியன் டெலிகிராப்* (1953), *தி ஜர்னலிஸ்ட் இன் இன்டியா* (1956), *பஸ்மைல்ஸ் பிரம் காஷ்மீர்* (1959), *தி மகாத்மா அண்ட் தி வேர்ல்ட்* (1946) ஆகியவையும் அடங்கும். தி நியூயார்க் டைம்ஸ் மற்றும் *வோக்* உள்ளிட்ட பல பத்திரிகைகள் மற்றும் செய்தித்தாள்களிலும் இவர் பங்களித்தார்.  
இவருக்கு 1958 இல் ரஞ்சித்ரம் சுவர்ண சந்திரக் விருது வழங்கப்பட்டது.
# தாராசனா சத்தியாகிரகம்

**தாராசனா சத்தியாகிரகம்** (Dharasana Satyagraha) என்பது 1930 மே மாதம் காலனித்துவ இந்தியாவில் பிரிட்டிசாரின் உப்பு வரிக்கு எதிராக நடந்த ஆர்ப்பாட்டமாகும். தண்டி, உப்புச் சத்தியாகிரகம் முடிவடைந்ததைத் தொடர்ந்து, மகாத்மா காந்தி பிரித்தானிய ஆட்சிக்கு எதிரான அடுத்த போராட்டமாக குசராத்தில் தாராசனா என்ற இடத்தில் உப்பு எடுக்கத் தேர்ந்தெடுத்தார். தாராசனாவில் காவலர்களால் நூற்றுக்கணக்கான சத்தியாக்கிரகிகள் தாக்கப்பட்டனர். அடுத்தடுத்த இந்தப்போராட்டம் இந்திய சுதந்திர இயக்கத்தின் மீது உலக கவனத்தை ஈர்த்ததுடன், இந்தியாவில் பிரித்தானிய ஆட்சியின் நியாயத்தன்மையை கேள்விக்குள்ளாக்கியது.
# தாராசனா சத்தியாகிரகம்

## பின்னணி

மகாத்மா காந்தி, ஜவகர்லால் நேரு தலைமையிலான இந்திய தேசிய காங்கிரசு, 1930 சனவரி 26 அன்று பகிரங்கமாக சுதந்திரப் பிரகடனத்தை அல்லது முழு தன்னாட்சி அறிவிப்பை வெளியிட்டது. ஏப்ரல் 6, 1930 அன்று காந்தி சட்டவிரோத உப்பு தயாரிப்பதன் மூலம் நிறைவடைந்த தண்டி உப்பு சத்தியாகிரகம், பிரித்தானிய அரசின் உப்பு வரிக்கு எதிராக நாடு தழுவிய போராட்டத்தை நடத்தியது. மே 4, 1930 அன்று, காந்தி இந்தியாவின் தலைமை ஆளுநர் இர்வின் பிரபுவிற்கு கடிதம் எழுதினார், தாராசனாவி உப்பு எடுக்கும் தனது தனது நோக்கத்தை விளக்கினார். உடனடியாக காந்தி கைது செய்யப்பட்டார். முன்மொழியப்பட்ட செயல் திட்டத்தை தொடர இந்திய தேசிய காங்கிரசு ஜவகர்லால் நேரு, வல்லபாய் படேல் உள்ளிட்ட பல காங்கிரஸ் தலைவர்கள் திட்டமிட்ட நாளுக்கு முன்பே கைது செய்யப்பட்டனர். .
# தாராசனா சத்தியாகிரகம்

## தாராசனா அணிவகுப்பு

அணிவகுப்பு திட்டமிட்டபடி முன்னேறியது. 76 வயதான ஓய்வுபெற்ற நீதிபதி அப்பாஸ் தியாப்ஜி, காந்தியின் மனைவி கஸ்தூர்பாயுடன் அணிவகுத்துச் சென்றார். இருவரும் தாராசனத்தை அடைவதற்கு முன்னர் கைது செய்யப்பட்டு மூன்று மாத சிறைத்தண்டனை விதிக்கப்பட்டனர். அவர்கள் கைது செய்யப்பட்ட பின்னர், சரோஜினி நாயுடு மற்றும் அபுல் கலாம் ஆசாத் தலைமையில் அமைதியான போராட்டம் தொடர்ந்தது. அணிவகுப்பை வழிநடத்த ஒரு பெண்ணை காந்தி உயர்த்தியதை சில காங்கிரஸ் தலைவர்கள் ஏற்கவில்லை. நூற்றுக்கணக்கான இந்திய தேசிய காங்கிரசு தொண்டர்கள் தாராசனா உப்பு எடுக்கும் வேலைகள் நடைபெறும் இடத்தை நோக்கி அணிவகுக்கத் தொடங்கினர். காவல்துறையினரால் திருப்பி விடப்படுவதற்கு முன்னர், நாயுடு மற்றும் சத்தியாக்கிரகிகள் அந்த இடத்தை அடைந்தனர். ஒரு கட்டத்தில் அவர்கள் அங்கேயே இருபத்தெட்டு மணி நேரம் காத்திருந்தனர். மேலும் நூற்றுக்கணக்கானோர் கைது செய்யப்பட்டனர்.
# குருதியுண் குருவி

**குருதியுண் குருவி** கலாபகசுத் தீவுகளில் வாழும் ஒரு சிறிய குருவியினம். இவை ஓநாய்த் தீவு, தார்வின் தீவு ஆகிய தீவுகளில் மட்டுமே வாழும் அகவலயப் பறவையினம் , இப்பறவையின் தனித்தன்மையான உணவுப்பழக்கத்தால் இக்குருவிகள் இப்பெயரைப் பெற்றன. நீலக்கால் பூபி என்னும் கடற்பறவையின் குருதியை பருகுவதால் இக்குருவிகள் இப்பெயரைப் பெற்றன.
இப்பறவையினத்தின் அறிவியற்பெயர் *சியோசிப்பீசா செப்புதென்திரியோனாலிசு* (*Geospiza septentrionalis*). கலாபகசுத் தீவுகளில் மட்டுமே வாழும் சார்ப்பே அலகுக் குருவி ( இரிச்சர்து பவுதியர் சார்ப்பே (Richard Bowdler Sharpe) என்பார் கண்டுபிடித்த பறவை, *Geospiza difficilis*) இனத்தின் ஒரு சிற்றினம் இந்தக் குருதியுண் குருவியினம். மரபணு அடிப்படையிலும் உருவ அமைப்பிலும், குயிலுதல் (பாடுதல்) அடிப்படையிலும் இக்குருவியினம் வேறானது என்று அனைத்துலக பறவையியலாளர் ஒன்றியம் கருதுகின்றது..
# குருதியுண் குருவி

## உடலமைப்பு

குருதியுண் குருவிகள் உருவில் ஆண்பறவை (சேவல்) பெண்பறவை (பெட்டை) ஆகியவற்றுக்கிடையே பெரிய மாறுபாடு உள்ளவை. சேவல் பெருமாலும் கருப்பு நிறமும் பெட்டை சாம்பல் நிறத்தில் பழுப்பு நிறக் கோடுகளுடனும் காணப்படுகின்றன. ஓநாய்த் தீவில் உள்ள பறவைகள் ஏற்ற இறக்கத்துடனான பாடலும் தார்வின் தீவில் உள்ளவை அதிர்வொலி எழுப்புவனவாகவும் உள்ளன. இரண்டு தீவுகளிலும் சீழ்க்கை ஒலிபோன்றவையும் எழுப்புகின்றன. வியப்பூட்டும்விதமாக இக்கடற்பறவைகள் எதிர்ப்பு நடவடிக்கை எதுவும் எடுப்பதில்லை. கடற்பறவைகளைத் தூய்மைப்படுத்துவதாக இருந்து இப்படி மாறியதோ என்று கருதுகின்றார்கள். குருதியுண் குருவிகள் கடற்பறவைகளின் முட்டைகளையும் முட்டையிட்டவுடன் திருடுகின்றன. முட்டைகளை உருட்டி பாறைகளின் மீது விழச்செய்து உடையச்செய்து உண்ணுகின்றன. குவானோ மற்றும் பிற பறவைகள் விட்டுச்சென்ற மீன்களையும் உண்ணுகின்றன.  
கலாப்பகசு முள் பேரிக்காய் மரத்தின் பூக்களில் உள்ள தேனை உறிஞ்சி உண்கின்றன, குறிப்பாக ஓநாய்த்தீவில். இப்படியான மிகவும் வேறுபட்ட உணவுப்பழக்கம் இருப்பதற்குக் காரணம், இந்தத் தீவுகளில் நன்னீர் கிடையாது. இப்பறவைகளின் அடிப்படை உணவு மீன்கள், விதைகள் கொட்டைகள் ஆகியவையாகும்.
# குருதியுண் குருவி

## காப்புநிலை

குருதியுண் குருவி குறுகிய நிலப்பரப்பில் மட்டுமே காணப்படுவதாலும் பிற உயிரினங்களின் வரவாலும் அழிதறுவாய் நிலையின் முதல்நிலையில் உள்ளதாகப் பன்னாட்டு இயற்கைப் பாதுகாப்புச் சங்கம் அறிவித்துள்ளது.
# குருதியுண் குருவி

## வெளியிணைப்புகள்

-
# ஏஜெண்ட் சாய் ஸ்ரீனிவாச ஆத்ரேயா

**ஏஜெண்ட் சாய் ஸ்ரீனிவாச ஆத்ரேயான்** (*Agent Sai Srinivasa Athreya)* 2019 ஆம் ஆண்டு வெளியான தெலுங்கு நகைச்சுவை - திகில் திரைப்படம் ஆகும். இத்திரைப்படம் நேர்மறையான விமர்சனங்கள் பெற்றது.
# ஏஜெண்ட் சாய் ஸ்ரீனிவாச ஆத்ரேயா

## கதை

தனியார் துப்பறிவு மையம் நடத்தி வரும் **சாய் ஸ்ரீனிவாசன்** மற்றும் அவனது பெண் உதவியாளர் **சினேகா**வின் வசம் வருகிறது ஒரு புது வழக்கு. ஒரு பெண் காணாமற் போனதை அடுத்து, அவரைத் தேடத் தொடங்கும் சாய், விரைவில் அந்த மொத்த வழக்கும் அவனுக்கான பொறி என்று தெரிந்து கொள்கிறான். மூடநம்பிக்கைகளையும் அவற்றால் ஏற்படும் விளைவுகளையும் ஊக்குவிக்கப்படும் குற்றங்களையும் மையக்கருத்தாகக் கொண்டுள்ளது இத்திரைப்படம்..
# ஏஜெண்ட் சாய் ஸ்ரீனிவாச ஆத்ரேயா

## நடிப்பு

- நவீன் பாலிசெட்டி
- சினேகா
- ஷ்ருதி ஷர்மா
# ஏஜெண்ட் சாய் ஸ்ரீனிவாச ஆத்ரேயா

## இசை

இத்திரைப்படத்திற்கு இசையமைத்தவர் மார்க் கே ராபின். படத்தில் ஒரு பாடல் இடம்பெற்றுள்ளது.
# ஏஜெண்ட் சாய் ஸ்ரீனிவாச ஆத்ரேயா

## வெளியீடு

என இயக்குநர் ஸ்வரூப் ஆரெஸ்ஜெ நேர்காணல் ஒன்றில் தெரிவித்தார்.  
இத்திரைப்படம் 21 சூன் 2019 அன்று வெளியானது. யூடியூபிலும் இந்தியில் மொழி மாற்றம் செய்யப்பட்டு ஏஜெண்ட் சாய் என்கிற பெயரில் 23 சனவரி 2021 அன்று வெளியானது.
# பாட்டா, எக்குவடோரியல் கினி

**பாட்டா** (*Bata*; ) என்பது எக்குவடோரியல் கினியின் லிட்டோரல் மாகாணத்தில் உள்ள ஒரு துறைமுக நகரமாகும். 2005 ஆம் ஆண்டில் இதன் மக்கள் தொகை 173,046 ஆகும். எக்குவடோரியல் கினியாவின் நகரங்களிலேயே மிகப்பெரிய நகரம் இதுவாகும். இது ரியோ முனியின் அட்லாண்டிக் பெருங்கடல் கடற்கரையில் அமைந்துள்ளது. முன்னர் இந்த நகரம் எக்குவடோரியல் கினியின் தலைநகரமாக இருந்தது.
# பாட்டா, எக்குவடோரியல் கினி

## வரலாறு

1969 ஆம் ஆண்டு எசுப்பானிய எதிர்ப்பு கலவரங்களுக்குப் பிறகு, பாட்டாவில் ஐரோப்பிய மக்கள் தொகை குறைந்தது. மேலும் 1970கள் மற்றும் 1980 களின் பிற்காலத்தில் ஏற்பட்ட பொருளாதரா தேக்கநிலையும் இந்த நகரத்தினை மிகவும் பாதித்தது. 1980 களின் பிற்பகுதியிலும் 1990 களின் பிற்பகுதியிலும் நாட்டின் எண்ணெய் வளங்கள் நகரத்தின் வளர்ச்சிக்கு உந்துத்தலாக அமைந்தது.  
மார்ச் 7, 2021 இல், இந்த நகரத்தில் தொடர்ச்சியான வெடிப்புகள் ஏற்பட்டது. இதன் விளைவாக குறைந்தபட்சம் 105 பேர் இறந்தனர் மற்றும் 615 க்கும் மேற்பட்டோர் காயமடைந்தனர். வெடிப்பினால் நகரத்தின் பெரும்பான்மையான கட்டிடங்கள் சேதமடைந்தன.
# பாட்டா, எக்குவடோரியல் கினி

## பொருளாதாரம்

பாட்டா இப்பகுதியில் உள்ள ஆழமான துறைமுகங்களில் ஒன்றாகும். இருந்தபோதிலும், இங்கு இயற்கை துறைமுகம் இல்லை. மரம் மற்றும் காபி ஆகியவை முக்கிய ஏற்றுமதிகளாக உள்ளன.
# பாட்டா, எக்குவடோரியல் கினி

## போக்குவரத்து

பாட்டா விமான நிலையம் பாட்டாவின் வடக்கே அமைந்துள்ளது.
# மம்தா தாஸ்

**மம்தா தாஸ்** அல்லது மம்தா டேஷ் ( Mamata Dash பிறப்பு 4 அக்டோபர் 1947) ஓர் ஒடிய கவிஞர், எழுத்தாளர் மற்றும் மொழிபெயர்ப்பாளர் ஆவார். இவர் இந்தியாவின் ஒடிசாவைச் சேர்ந்தவர். துணைவரின் பெயர் டாக்டர் ரகுநாத் டாஷ்
# மம்தா தாஸ்

## படைப்புகள்

-
-
-
-
# மம்தா தாஸ்

## அங்கீகாரம்

- ஒடிய சாகித்ய அகாடமி விருது, 1987
- கங்காதர ராத் அறக்கட்டளையின் பானுஜி ராவ் விருது
- ஒடிசாவின் சம்பல்பூர் பல்கலைக்கழகத்தைச் சேர்ந்த பாரத நாயக் ஸ்மிருதி சம்மனா
# துர்காம் குழாய்

நுண்ணுயிரிகளால் வாயு உற்பத்தியைக் கண்டறிய **துர்காம் குழாய்கள்** (*Durham tube*)நுண்ணுயிரியல் சோதனைகளில் பயன்படுத்தப்படுகின்றன. இவை வெறுமனே மற்றொரு சோதனைக் குழாயில் தலைகீழாகச் செருகப்பட்ட சிறிய சோதனைக் குழாய்களாகும். இந்த சிறிய குழாயில் ஆரம்பத்தில் நுண்ணுயிரிகளை வளர்க்க வேண்டிய உணவூட்டக் கரைசல் நிரப்பப்படும். வாயுவானது உறையிடப்பட்டு, அடைகாக்கும்போது வாயு உற்பத்தி செய்யப்பட்டால் இவை சிறிய துர்காம் குழாயில் காணப்படும். குழாய் தலைகீழாகச் செருகப்படும்போது உருவாகும் ஆரம்ப காற்று இடைவெளி கிருமியழித்தலின் போது இழக்கப்படும். கிருமியழித்தல் வழக்கமாக 121 ° செண்டிகிரேடில் 15 அல்லது அதற்கு மேற்பட்ட நேரம் செய்யப்படுகிறது. இந்த முறையினை முதன்முதலில் 1898இல் இங்கிலாந்து நுண்ணுயிரியலாளர் ஹெர்பர்ட் துர்காம் அறிவித்தார்.
# பனாவ் மர சுண்டெலி

| <div>காப்பு நிலை</div> |  |
| --- | --- |
| [[உயிரியல் வகைப்பாடு <span></span> |  |
| திணை: | விலங்கு |
| தொகுதி: | முதுகெலும்பி |
| வகுப்பு: | பாலூட்டிகள் |
| வரிசை: | கொறிணி |
| குடும்பம்: | முரிடே |
| பேரினம்: | *மசூரியோமைசு* |
| சிற்றினம்: | <div>***ம. குலாண்டேங்*** </div> |
| **<span>*மசூரியோமைசு குலாண்டேங்*</span>**
<small>கெனெய், பெலேட், ரிக்கர்ட், வெலுசு & ஜன்சா</small>, 2009 |  |  
**பனாவ் மர சுண்டெலி** (*Banahaw tree mouse*)*(மசூரியோமைசு குலாண்டேங் = Musseromys gulantang)* என்பது முரிடே எலி குடும்பத்தினைச் சார்ந்த கொறிணியாகும். பிலிப்பீன்சுவின் லூசோனைச் சார்ந்த மவுண்ட் பனாவ் நினைவாகப் பெயரிடப்பட்டது.
# அகம் புறம்

**அகம் புறம்** (*Agam Puram*) என்பது 2010 ஆம் ஆண்டு வெளியான இந்தியத் தமிழ் அதிரடித் திரைப்படம் ஆகும். இப்படத்தை திருமலை எழுதி இயக்கியுள்ளார். இப்படத்தில் எல். ராஜா, ஷாம், மீனாட்சி ஆகியோர் முக்கிய கதாபாத்திரங்களில் நடித்தனர். 2008 ஆம் ஆண்டின் தொடக்கத்தில் தயாரிப்புப் பணியைத் தொடங்கிய இப்படத்தில் நீண்ட கால தாமதத்துக்குப் பிறகு 10 திசம்பர் 2010 அன்று வெளியானது.  
சிறுவயதிலிருந்தே மார்ட்டின் பெர்னாண்டஸ் ( எல். இராஜா ) என்பவரால் வளர்க்கப்பட்ட திரு ( ஷாம் ) அவருக்கு வலது கையாக இருந்துவருகிறார். வயதாகும்போது பெர்னாண்டஸ் தனது சொத்துக்களை திருவிடம் ஒப்படைத்து மறைகிறார். அவர் காலமான பிறகு திரு போதை மருந்து வணிகத்திற்கு தலைமை தாங்குகிறார். அவரது கட்டுப்பாடான வேலை பாணியால் அவரது கூட்டாளர்கள் பெரும் எரிச்சலடைகின்றனர். மேலும் அவரது போட்டியாளர்கள் அவரை தாக்க திட்டமிடுகின்றனர். அவரது சட்டவிரோத வணிகத்தால் அவரது குடும்பத்தினரும் நண்பர்களும் பாதிக்கப்படுகிறார்கள் என்பதை அறிந்த அவர் தனது தொழிலைத் தொடருகிறாரா இல்லையா என்பது படத்தின் எஞ்சிய பகுதியாகும்.
# அகம் புறம்

## நடிகர்கள்

- ஷாம் திருவாக
- மீனாட்சி ந்தியாவாக
- எல். இராஜா டான் மார்ட்டின் பெர்னாண்டசாக
- ஆனந்த் ராஜ் (நடிகர்) நேர்மையான காவல் அதிகாரி முத்துராஜாக (சிறப்புத் தோற்றத்தில்),
- மீரா கிருஷ்ணன் திருவின் தாயாக
- சேரன் ராஜ் மோசமான காவர் அதிகாரியான இரவிச்சந்திரனாக,
- வினோத் ராஜ் சாமிபிள்ளையாக
- மனோபாலா சி. சிங்கமுத்தாக
- அலெக்ஸ் திருவின் மாமாவாக
- சம்பத் ராம் சம்பத்தாக
- மேகா கான்
- சிமோன்
- மூகாம்பிகை ரவி
- சிசர் மனோகர் காவலராக
- கூல் சுரேஷ்
- பில்லி முரளி
- சரண்
- மேகா நாயர் (பாடலில் சிறப்புத் தோற்றம்)
- காஷ்மீரா ஷா (""ஒரு மணி ரெண்டு மணி" பாடலில் சிறப்புத் தோற்றம்)
- காளி வெங்கட் சங்குவின் அடியாளாக
# அகம் புறம்

## தயாரிப்பு

*அகம் புறம்* படத்தின் தயாரிப்புப் பணிகள் 2008 சனவரி இறுதியில் தொடங்கியது, ஷாமுக்கு ஜோடியாக கீரத் நடித்தார். பின்னர் அவருக்கு பதிலாக மீனாட்சி முன்னணி பாத்திரத்தில் நடித்தார். எம். கோபாலகிருஷ்ணன் படத்திற்கு நிதியுதவி செய்தார். *கருப்புசாமி குத்தகைதரர்* (2007) படத்தில் நடித்த மீனாட்சி பிறகு முன்னணி நடிகையானார். அவர் படத்தில் அனாதையாக நடித்தார். இருப்பினும், படத்தின் இயக்குனரான திருமலை தனது இந்த படத்தை தனது டி. கிரியேஷன்ஸ் என்ற பதாகையின் கீழ் தயாரித்தார். இப்படத்தில் ஷாம் ஒரு குண்டர் பாத்திரத்தில் நடித்தார். இப்படம் மலேசியா, ஸ்பெயின் போன்ற நாடுகிறல் படமாக்கப்பட்டது. படத்தில் புதுமுகம் மேகா கான் நடித்தார்.
# அகம் புறம்

## இசை

இப்படத்தின் பின்னணி இசையை சுந்தர் சி. பாபு அமைத்தார்.  
- "ஒரே ஒரு ஊரு" - சங்கர் மகாதேவன்
- "ஒரு மணி ரெண்டு மணி" - பி. பி வெங்கட்
- "கண்களைப் பறித்திடும்" - கார்த்திக், ரஞ்சினி ஜோஷ்
- "கண்கள் மோதி" - நரேஷ் ஐயர், விச்சித்ரா
- "கட்டில் மேல் அடிதடியா" - ரஞ்சித், சயனோரா பிலிப்
- "அகம் புறம்" கருப் பொருள் இசை - சுந்தர் சி பாபு
# கரையோரம்

**கரையோரம்** (*Karai Oram*) என தமிழிலும் **அலோன்** (*Alone*) என கன்னடத்திலும் வெளிவந்த இந்தியப் பன்மொழி அதிரடி திரைப்படமாகும். ஜே. கே. எஸ் இயக்கிய இப்படத்தில் நிகேசா படேல் முன்னணிப் பாத்திரத்தை ஏற்க, வசிஷ்டா, கணேஷ், இனியா ஆகியோர் பிற வேடங்களில் நடித்திருந்தனர். சிம்ரன் விருந்தினர் பாத்திரத்தில் நடித்துள்ளார். படத்தின் கன்னடப் பதிப்பு 2015 நவம்பரில் வெளியிடப்பட்டது, அதே நேரத்தில் தமிழ்ப் பதிப்பு 2016 சனவரியில் வெளியிடப்பட்டது.
# கரையோரம்

## நடிகர்கள்

- நிகேசா படேல் - பிரியா / ரியா இரட்டையர்
- இனியா - ரம்யா
- வசிஷ்டா - ஜான்
- அருண் - அருணாக
- கணேஷ் பிரசாத்
- சிம்ரன் அவராகவே (விருந்தினர் தோற்றம்)  
; கன்னடப் பதிப்பு  
- புல்லட் பிரகாஷ்
- தப்லா நானி
- திலீப்
- அவினாஷ்
- மங்களூரு சுரேஷ்
- சாந்தம்மா  
; தமிழ்ப் பதிப்பு  
- எம். எசு. பாசுகர்
- மனோபாலா
- சிங்கம்புலி
- ராதாரவி
- முத்துக்காளை
- சிசர் மனோகர்
# கரையோரம்

## தயாரிப்பு

இந்த படம் 2014 செப்டம்பரில் *அலோன்* என்ற பெயரிலான கன்னட திகில் படமாக அறிவிக்கப்பட்டது. ஆனால் பின்னர் அது ஒரு பன்மொழிப் படமாக உருவாக்கப்பட்டது. முக்கியக் கதாபாத்திரத்தில் நடிக்க நிகேஷா படேல் ஒப்பந்தமானார். காம்னா ஜெத்மலானி மற்றொரு பாத்திரத்தை ஏற்பதாக கருதப்பட்டார். பின்னர் காம்னாவுக்கு பதிலாக இரண்டாவது முன்னணிப் பெண் பாத்திரத்திற்கு இனியா தேர்ந்தெடுக்கப்பட்டார். வசிஸ்டா ஒரு முக்கியக் கதாபாத்திரத்தில் நடிப்பது தெரியவந்தது. எம். எசு. பாசுகர், சிங்கம்புலி ஆகியோரும் படத்தின் ஒரு பகுதியாக உள்ளனர்.  
2015 ஏப்ரலில், சிம்ரன் ஒரு காவல் அதிகாரியாக படத்தில் நடிக்க ஒப்பந்தமானார். மேலும் அவர் படத்தில் விருந்தினராக தோன்றுவது தெரியவந்தது. சுனில் செட்டியும் சிபிஐ அதிகாரியாக சிறப்புத் தோற்றத்தில் தோன்றுகிறார் எனப்பட்டது. ஆனால் பின்னர் அதிலிருந்து அவர் விலகினார். இப்படத்தை தயாரிக்கும் போது நிகேஷா படேல் மற்றும் இனியா ஆகியோர் இடையே பிளவு ஏற்பட்டது பற்றியும் தகவல்கள் வெளிவந்தன.
# கரையோரம்

## வெளியீடு

படத்தின் கன்னட பதிப்பு, *அலோன்*, 2015 நவம்பரில் திரையரங்குகளில் வெளிவந்தது. அது கலவையான விமர்சனங்களைப் பெற்றது. இந்தியா கிளிட்ஸ்.காமின் ஒரு விமர்சகர் "முதல் பாதி சலிப்படையும் விதமாக இருந்தது" என்று குறிப்பிட்டார், "ஆனால் இரண்டாவது பாதியை இயக்குநர் அற்புதமாக கையாண்டுள்ளார்". 2016 சனவரி முதல் நாளன்று அன்று வெளியான தமிழ் பதிப்பு கன்னட பதிப்பைப் போன்றே விமர்சனங்களைப் பெற்றது.
# அடிடா மேளம்

**அடிடா மேளம்** (*Adida Melam*) என்பது ஒரு இந்திய தமிழ் காதல் நகைச்சுவைத் திரைப்படமாகும். அன்பு ஸ்டாலின் இயக்கிய இப்படத்தில் புதுமுகம் அபய் கிருஷ்ணா மற்றும் அபிநயா ஆகியோர் நடித்துள்ளனர். படத்தின் பணிகள் 2012 ஆம் ஆண்டில் துவங்கியது என்றாலும், இந்த படம் தயாரிப்பு சிக்கல்களில் சிக்கியது, பின்னர் வெளியீட்டுக்கு முன்னர் 2016 ஆம் ஆண்டில் *மேள தாளாம்* என்ற பெயரானது *அடிடா மேளம்* என மாற்றப்பட்டது.
# அடிடா மேளம்

## நடிகர்கள்

- அபய் கிருஷ்ணா - சரவணன்
- அபிநயா - தேவகி
- ஊர்வசி
- ஜெயப்பிரகாசு
- சுவாமிநாதன்
- மயில்சாமி
- சிசர் மனோகர்
- மிப்பு
# அடிடா மேளம்

## இசை

படத்திற்கு அபிஷேக் லாரன்ஸ் இசை அமைத்தார். மேள தாளம் என தொடங்கும் படத்தின் முதல் பாடலை சிலம்பரசன் (சிம்பு) பாடினார்.
# ஒரு நொடியில்

**ஒரு நொடியில்** (*Oru Nodiyil*) என்பது 2016 ஆம் ஆண்டு வெளியான இந்திய தமிழ் திகில் நகைச்சுவை திரைப்படம் ஆகும். சவுத்ரி இயக்கிய இப்படத்தில் புதுமுகம் மதன், சிருஷ்டி டங்கே, தபஸ்ரீ ஆகியோர் முக்கிய வேடங்களில் நடித்தனர். இப்படம் ஒரே நேரத்தில் தமிழிலும், தெலுங்கிலும் **பார்வதிபுரம்** என்ப பெயரில் படமாக்கப்பட்டது.
# ஒரு நொடியில்

## நடிகர்கள்

- மதன் மதனாக
- சிருஷ்டி டங்கே சுருதியாக
- தபசிறீ ரூபாவாக
- குஷி சர்மா குஷி தேவியாக
- லீனா டேவிட் சானிக்கியா தேவியாக
- ஆனந்த் ராஜ் (நடிகர்) அண்ணாவாக
- சத்திய பிரகாஷ் தூமகேது வர்மன்
- சிசர் மனோகர் அசுத்தமான விருந்தினர் மாளிகை உரிமையாளராக
- தகுபோத்து ரமேஷ் மதனின் நண்பனாக
- தன்ராஜ் (நடிகர்) மதனின் நண்பனாக
- டார்சான்
- மணிமலன்
- விஜயன்
- ஜீவா
- செல்வன்
- ரகு
- பீட்டர்
- பிருத்துவி கே.டி.வி செய்தி அலைவரிசையின் தலைவர்
- அபூர்வ சிவா
- அல்லரி சுபாசிணி ரங்கநாயகி
- தகுபோத்து பாஸ்கர்
- சலபதி ராவ் சிபிஐ அதிகாரி
- நல்ல வேணு ச.ம.உ. உதவியாளர்
- மௌனம் ரவி
- திருஷ்டி பாண்டே
# ஒரு நொடியில்

## தயாரிப்பு

ஐநூறு ஆண்டுகளுக்கும் மேலாக ஒரு கிராமத்தை தன் கட்டுப்பாட்டுக்குள் வைத்திருந்து, கிராமத்திற்குள் நுழையும் எவரையும் கொல்லும் ஒரு ஆவி பற்றிய படம் இது. மதன், சிருஷ்டி டங்கே, தபஸ்ரீ, குஷி ஆகியோர் முக்கிய வேடங்களில் நடித்துள்ளர். முன்னணி நடிகர்களில் டாங்கே தவிர அனைவரும் புதியவர்கள். கிராமத்தில் நிலவும் மர்மத்தை கண்டுபிடிக்க முயற்சிக்கும் ஒரு தொலைக்காட்சி நிருபராக மதன் நடித்துள்ளார். கவர்ச்சி வேடத்திற்கு டாங்கே தேர்ந்தெடுக்கப்பட்டுள்ளார். படம் மிகவும் தாமதத்திற்குப் பிறகு வெளியிடப்பட்டது.
# ஒரு நொடியில்

## இசை

படத்தின் பாடல்களுக்கு ஷயக் பர்வீஸ் இசையமைத்துள்ளார்.
# சுருதிமாலா துவாரா

**சுருதிமலா துவாரா** ( அசாமி: শ্ৰুতিমালা দুৱৰা) என்பவர் பன்மொழிப் புலமை எழுத்தாளர் ஆவார். இவர் இந்தியாவின் அசாமினைப் பூர்வீகமாகக் கொண்டவர். இவர் ஆங்கிலத்திலும் அசாமியிலும் எழுதுகிறார்.
# சுருதிமாலா துவாரா

## சுயசரிதை

*தி சன்செட் அண்ட் தெ ஸ்டோரிஸ்* (ஸ்பெக்ட்ரம், 1998), *வெயிட்டிங் ஃபார் தி லாஸ்ட் ப்ரீத்* (ஸ்பெக்ட்ரம், 1999), தி *ஜூலன் ஈவினிங்* (ஸ்பெக்ட்ரம், 2000) ஆகியவை இவர் ஆங்கிலத்தில் எழுதிய சிறுகதைத் தொகுப்புகள் ஆகும். *டிராவலிங் வித் ட்ரீம்ஸ்* (ஸ்பெக்ட்ரம், 2001), *மாயாஸ் பார்ட்டி* (பிஆர் பப்ளிஷிங் கார்ப், 2003) *அண்ட் ஆஷஸ் இன் தி சீஸ்* (பிஆர் பப் கார்ப், 2003) ஆகியவை இவரது ஆங்கில பதினங்கள் ஆகும். *மான் கஹனாத்* (1997) என்பது இவரது அசாமிய சிறுகதைத் தொகுப்பு ஆகும். *சாதுகதர் தேஷ்* (1995), *சாதுகதர் பாகிச்சா* (1996), *சாதுகதர் துபுலா* (1996) ஆகிய இவரது குழந்தைகளுக்கான நூல்கள் 1990-98 க்கு இடையில் **வெளியிடப்பட்ட சிறந்த இந்திய குழந்தைகள் இலக்கியங்களில்** ஒன்றாக தேசிய புத்தக அறக்கட்டளையால் தேர்ந்தெடுக்கப்பட்டது.  
இவர் டைம்ஸ் ஆஃப் இந்தியா, தி இந்து மற்றும் தி அசாம் ட்ரிப்யூன் ஆகிய செய்திதாளகளுக்கும் எழுதியுள்ளார்.  
டாக்டர் சுருதிமலா துவாரா ஒரு எழுத்தாளர், கல்வியாளர் மற்றும் ஊடக நபர்.  
ஏப்ரல் 2015 இல் அரிமா சங்கத்தினால் அவருக்கு "நரி சக்தி விருது" மற்றும் 2016 ஆம் ஆண்டில் இவருக்கு சர்வதேச மனித உரிமைகள் ஆணையம்"ஆண்டின் சிறந்த பெண்" விருது வழங்கியது.  
இவர் கவுகாத்தியில் உள்ள ஹேண்டிக் பெண்கள் கல்லூரியில் ஆங்கிலத் துறையில் இணை பேராசிரியராக உள்ளார்.
# சுருதிமாலா துவாரா

## நூலியல்

**புதினங்கள்**  
- *மாயாஸ் பார்ட்டி* (பி.ஆர். பப்ளிஷிங் கார்ப், 2003)
- *ஆஷஸ் இன் தி சீஸ்* (பிஆர் பப் கார்ப், 2003)
- *டிராவலிங் வித் ட்ரீம்ஸ்* (ஸ்பெக்ட்ரம், 2001)  
**சிறுகதைத் தொகுப்புகள்**  
- *தி ஜூலன் ஈவ்னிங்* (ஸ்பெக்ட்ரம், 2000)
- *வெயிட்டிங் ஃபார் தெ லாஸ்ட் பிரீத்*(ஸ்பெக்ட்ரம், 1999),
- *தி சன்செட் அண்ட் அதர் ஸ்டோரிஸ்* (ஸ்பெக்ட்ரம், 1998),  
**குழந்தைகள் புத்தகங்கள்**  
- *சாதுகதர் பாகிச்சா* (1996),
- *சாதுகதர் துபுலா* (1996)
- *சாதுகதர் தேஷ்* (1995),
# பித்யுத் பிரபா தேவி

**பித்யுத் பிரபா தேவி** (Bidyut Prabha Devi 12 ஜூலை 1926 - 28 ஜனவரி 1977) இந்தியாவைச் சேர்ந்த ஒடியா கவிஞர் ஆவார். ஒடியா இலக்கியத்தில் சிறந்த பெண் கவிஞர்களில் ஒருவராக இவர் அறியப்படுகிறார்.
# பித்யுத் பிரபா தேவி

## சுயசரிதை

பித்யுத் பிரபா 1926 ஜூலை 12 ஆம் தேதி கட்டாக் மாவட்டத்தில் ஜின்காடி என்ற சிறிய கிராமத்தில் பிறந்தார். எழுத்தாளரும் தொகுப்பாளருமான நிமய் சரண் தாஸ் மற்றும் ரேகா தேவியின் இரண்டாவது மகள் இவர் ஆவார். இவரது பெற்றோர், ஒரு பாரம்பரியவாதிகள் மற்றும் பழமைவாதிகள் என்பதால், கட்டாக் நகரத்தின் பம்பிசாஹியில் வசித்து வந்தனர். பித்யுத் பிரபாவுக்கு ஒரு சகோதரரும் இரண்டு சகோதரிகளும் இருந்தனர்; அவரது தங்கை புன்யா பிரபா தேவியும் ஒரு எழுத்தாளர் ஆவார்.  
இவர் தனது தந்தை நிமய் சரண் தாஸின் உந்துதலால் கவிதைகள் எழுதத் தொடங்கினார். இவரது குழந்தை பருவத்தில், அவர் பல பரவலாக அறியப்பெற்ற ஒடியா கவிஞர்களுடன் பழகும் வாய்ப்பினைப் பெற்றார்.  
ஜூலை 4, 1949 இல், இவர் ஒரிசா செயலகத்தில் பணியாற்றும் பஞ்சனன் மொஹந்தியை மணந்தார்.
# பித்யுத் பிரபா தேவி

## படைப்புகள்

பித்யுத் பிரபா 1940 முதல் கவிதைகள் எழுதத் தொடங்கினார். இவரது கவிதைகள் இலக்கிய இதழ்களில் வெளியிடப்பட்டன, இவரின் மூத்த சகோதரி பசாந்தியுடன் இணைந்து சில கவிதைகள் எழுதியிருந்தார். இவர் தனது முதல் கவிதைத் தொகுப்பான *சபிதாவை* 1944 இல் வெளியிட்டார், இது பெரும்பாலும் ஒரிசாவின் பெருமைகளைப் போற்றும் தேசபக்தியினை கருவாகக் கொண்டிருந்தது.
# பித்யுத் பிரபா தேவி

## படைப்புகள்

### கவிதைத் தொகுப்பு

- *சபிதா* (1947)
- *உத்கல் சரஸ்வதா பிரதிவா* (1947)
- *கனகஞ்சலி* (1948)
- *மரிச்சிகா* (1948)
- *பிஹயாசி* (1949)
- *பண்டெனிகா* (1950)
- *ஸ்வப்னதீப்* (1951)
- *ஜாரா சியுலி* (1957)
- *ஜஹாகு ஜீ* (1957)
# பித்யுத் பிரபா தேவி

## அங்கீகாரம்

1950 ஆம் ஆண்டில், பித்யுத் பிரபாவின் *உட்கல் சரஸ்வதா* என்ற நூல் உயர்நிலைப் பள்ளி மாணவர்களுக்கு உத்கல் பல்கலைக்கழகத்தால் கவிதை நூலாக பரிந்துரைக்கப்பட்டது. பித்யுத் தேவி ஒடியா இலக்கியத்தின் முக்கிய பெண் கவிஞர்களில் ஒருவராக அங்கீகரிக்கப்படுகிறார். அவரது கவிதைத் தொகுப்பு *பித்யுத்பிரப சஞ்சாயனா* 1962 இல் ஒடிசா சாகித்ய அகாதமி விருதை வென்றது
# சாலிகா அபிது உசேன்

**சாலிகா அபிது உசேன்** (Saliha Abid Hussain1 913 - 1988) இந்திய எழுத்தாளர் ஆவார். இவர் உருது இலக்கியங்களை எழுதியுள்ளார். நவீன உருது புதின எழுத்தாளர்களில் ஒருவராக அறியப்படுகிறார். மேலும், இவர் குழந்தைகள் இலக்கியத்தின் முக்கிய எழுத்தாளர்களில் ஒருவராகவும் அறியப்படுகிறார். *அஸ்ரா*, *ரேக்தா*, *யத்கராய் ஹலி* *பாத் சீட்* மற்றும் *ஜேன் வாலோன் கி யாத் அதி ஹை* போன்ற படைப்புகளின் ஆசிரியர் ஆவார். 1983 ஆம் ஆண்டில் இந்திய அரசு இவருக்கு இந்தியாவின் நான்காவது உயரிய குடிமை விருதான பத்மசிறீ விருது வழங்கி கௌரவித்தது. இவரது வாழ்க்கை வரலாரு *சாலிகா அபித் உசேன்* என்ற பெயரில் ஆவணப்படுத்தப்பட்டுள்ளது இதனை சுக்ரா மெஹ்தி என்பவர் எழுதி 1993ஆம் ஆண்டில் வெளியானது.
# டேவிட் மலான்

**டேவிட் ஜோகன்னசு மலான்** (*Dawid Johannes Malan*; ; பிறப்பு: செப்டம்பர் 3, 1987) இங்கிலாந்து துடுப்பாட்ட அணி வீரர் ஆவார். இவர் இடது கை மட்டையாளரும், இடதுகை நேர்ச்சுழல் பந்துவீச்சாளரும் ஆவார். இவர் 2020 திசம்பர் 1 அன்றைய கணக்கின்படி பன்னாட்டுத் துடுப்பாட்ட அவையின் சிறந்த பன்னாட்டு இருபது20 மட்டையாளர்களுக்கான தரவரிசையில் 915 புள்ளிகள் பெற்று முதலிடம் பெற்றார். இதுவரை பெற்ற புள்ளிகளில் இதுவே அதிகபட்ச புள்ளியாகும். தனது 7ஆம் வயதில் இவரது குடும்பம் தென்னாப்பிரிக்காவிற்கு குடிபெயர்ந்தது. அங்கு இவர் *பார்ல் பாய்ஸ் உயர்நிலைப் பள்ளியில்* கல்வி பயின்றார்.
# டேவிட் மலான்

## உள்ளூர் போட்டிகள்

இடது கை மட்டையாளரான மலான் பகுதிநேர நேர்ச்சுழல் பந்துவீச்சாளராகவும் உள்ளார். துவக்கத்தில் போலந்து அணிக்காக விளையாடினார். 2006 ஆம் ஆண்டில் எம்சிசி இளையோர் அணிக்காக விளையாடின் ஆர். ஜூலை 7, 2006 இல் மிடில்செக்ஸ் துடுப்பாட்ட அணியில் சேர்ந்தார். ஓவல் மைதானத்தில் சர்ரே அணிக்கு எதிரான இருபது20 போட்டியில் அறிமுகமானார். இவரது தந்தை மேற்கு மாகாண அணிக்காகவும் , இவரது சகோதரர் சார்ல் லோபரோ எம்சிசியு அணிக்காகவும் விளையாடினர்.
# டேவிட் மலான்

## சர்வதேச போட்டிகள்

ஜூன் 2017 இல் தென்னப்பிரிக்கத் துடுப்பாட்ட அணிக்கு எதிரான பன்னாட்டு இருபது20 துடுப்பாட்டத் தொடருக்கான இங்கிலாந்துத் துடுப்பாட்ட அணியில் இவர் அறிமுகமானார். சூன் 25, 2017இல் நடைபெற்ற தனது முதல் போட்டியில் 75 ஓட்டங்கள் எடுத்து அணியின் வெற்றிக்கு உதவினார். அந்தப் போட்டியில் ஆட்ட நாயகன் விருதினையும் பெற்றார். அதே அணிக்கு எதிரான மூன்றாவது தேர்வுத் துடுப்பாட்டப் போட்டியில் இவர் அறிமுகமானார். அந்தப் போட்டியின் முதல் ஆட்டப் பகுதியில் 1 ஓட்டமும் இரண்டாவது ஆட்டப் பகுதியில் 10 ஓட்டங்களையும் எடுத்தார். மேற்கிந்தியத் தீவுகள் துடுப்பாட்ட அணிக்கு எதிரான முதல் பகல்-இரவுத் தேர்வுத் துடுப்பாட்டப் போட்டியில் தனது முதல் ஐம்பது ஓட்டங்களைப் பதிவு செய்து அணியின் வெற்றிக்கு உதவினார்.
# டேவிட் மலான்

## இந்தியன் பிரீமியர் லீக்

2021 இந்தியன் பிரீமியர் லீக் ஏலத்தில் கிங்ஸ் லெவன் பஞ்சாப் அணி இவரை ஏலத்தில் எடுத்தது.
# காண்டவ வனம்

**காண்டவக் காடு** ( **காண்டவ வனா**, சமஸ்கிருதம் : खाण्डव, IAST ) அல்லது **காண்டவபிரஸ்தா** ( ; IAST ) என்பது மகாபாரத காவியத்தில் குறிப்பிடப்பட்ட ஒரு பழங்கால காடு ஆகும். இது நவீன கால தில்லி பிரதேசத்தில் யமுனை ஆற்றின் மேற்கே அமைந்துள்ளது. தங்கள் தலைநகரான இந்திரபிரஸ்தத்தைக் கட்ட பாண்டவர் இந்த காட்டை அழித்தனர். இந்த காட்டில் முன்பு நாக பழங்குடியினர் தட்சகன் என்ற மன்னின் தலைமையில் வசித்து வந்தனர். அர்ஜுனனும் கிருஷ்ணனும் தீயினால் இந்த காட்டை அழித்தனர். இதனால் இந்த காட்டில் வசித்தவர்கள் இடம்பெயர்ந்தனர். இந்திரப்பிரஸ்தம் மற்றும் அத்தினாபுரத்திலிருந்து ஆட்சி செய்த குரு மன்னர்களிடம் நாக தட்சர்களின் பகைமைக்கு இதுவே மூல காரணமாக ஆனது.  
அக்னி தேவன் தனது பசியைப் தீர்த்துக் கொள்ள காட்டை எரிக்க விரும்பினார் என்று கூறப்படுகிறது. அவரது பசியைப் போக்கும் வேறு எதுவும் இல்லை. ஆனால் ஒவ்வொரு முறையும், அவர் அங்கு தீமூட்டும்போதும், இந்திரன் மழை பெய்வித்தார். இதனால் தீ அணைக்கப்பட்டது. எனவே மாறுவேடத்தில், அக்னி தேவன் கிருஷ்ணானனையும் அர்ஜுணனையும் அணுகி உதவி கேட்டார். காண்டவ வனத்தை பாதுகாக்கும் தெய்வம் ( தேவர் ) இந்திரன் என்று மகாபாரதம் கூறுகிறது, அதனால்தான் இப்பகுதி இந்திரப்பிரஸ்தம் என்று அழைக்கப்பட்டது. காட்டை எரிக்கும்போது, இந்திரன் அர்ஜுனனைத் தன் வச்ராயுதத்தால் தாக்கி காயப்படுத்தினார். ஆனால் அர்ஜுனன் அந்த கடும் போரில் அனைத்து தேவர்களையும், கந்தர்வர்களையும், பேய்களையும் தோற்கடித்து முழு காட்டையும் எரித்தான். அரியானாவின் கார்கோடாவில் உள்ள சபதேஸ்வர் மகாதேவர் கோயில் காண்டவ வனத்தின் ஒரு பகுதி ஆகும்.  
அரியானா மாநிலத்தின் சோனிபத் மாவட்டத்தின் கார்கோடா வட்டத்தில் உள்ள காண்டா கிராமத்திற்கு காண்டவா வனம் என்று பெயரிடப்பட்டது.
# ஜகதீஷ் சுவாமிநாதன்

**ஜெ. சுவாமிநாதன்** (Jagdish Swaminathan) (21 சூன் 1928 - 1994) என அழைக்கப்படும் **ஜெகதீஷ் சுவாமிநாதன்** ஒரு கவிஞரும் , எழுத்தாளருமாவார். இவர் இந்தியப் பொதுவுடைமைக் கட்சியின் உறுப்பினராக இருந்தார். இந்தியாவின் மிகவும் செல்வாக்கு மிக்க கலைஞர்களில் ஒருவரான இவர், 1982ஆம் ஆண்டில் போபாலில் ஒரு கலை வளாகமான பாரத் பவனை நிறுவுவதில் கருவியாக இருந்தார். மேலும் 1990 வரை அதன் ரூபங்கர் கலை அருங்காட்சியகத்தின் இயக்குநராகவும் பணியாற்றினார். இந்தியாவில் மத்திய பிரதேச மாநிலத்தின் முதல் அறியப்பட்ட நவீன கால கோண்டு பழங்குடிக் கலைஞரான ஜங்கர் சிங் ஷியாம் என்பவரை இவர் வெளிக் கொணர்ந்தார்.
# ஜகதீஷ் சுவாமிநாதன்

## சுயசரிதை

சுவாமிநாதன் 1928 சூன் 21 அன்று சிம்லாவில் பிறந்தார். தில்லியில் பள்ளிப்படிப்பை முடித்த பிறகு, இவர் ஒரு முன் மருத்துவப் படிப்பில் சேர்ந்தார். ஆனால் பாடத்தை முடிக்காமல் கொல்கத்தாவுக்கு சென்று அங்கு சிறு சிறு பணிகளை செய்தார். பின்னர் தில்லி திரும்பி, இந்தி சிறுகதை இதழின் துணை ஆசிரியராகவும், பின்னர் *மஸ்தூர் ஆவாஸ்* பத்திரிகையின் ஆசிரியராகவும் பொறுப்பேற்றார். ஆரம்பத்தில் காங்கிரசு சோசலிச கட்சியின் உறுப்பினராக இருந்த இவர் 1948 இல் இந்தியாவின் பொதுவுடைமைக் கட்சியில் சேர்ந்தார்.
# ஜகதீஷ் சுவாமிநாதன்

## தொழில்

தில்லியில் கலைஞர்கள் சைலோஸ் முகர்ஜி, பாபேஷ் சந்திர சன்யால் ஆகியோரின் கீழ் பயிற்சி பெற்றார். இருப்பினும், பகல் நேரங்களில் பணியாற்றிக்கொண்டு இரவு நேரத்தில் கலை வகுப்பகளைத் தொடர முடியாமல் இவர் கலை வகுப்புகளை விட்டு வெளியேறினார். 1957 இல், வார்சாவில் உள்ள நுண்கலை கழகத்தில் சேர்ந்தார். 1960இல் இந்தியா திரும்பியதும், இவர் தனது முதல் பெரிய கண்காட்சியை நடத்தினார். கலைஞர்கள் பி. கே.ரசாதன் மற்றும் என். தீட்சித் ஆகியோருடன் தனது வரைகலை அச்சு மற்றும் எண்ணெய் ஓவியங்களை காட்சிப்படுத்தினார். 1960களின் முடிவில், கலையை முழுநேரமாக எடுத்துக் கொள்ள பத்திரிகையை விட்டுவிட்டார்.  
ஆகத்து 1962இல் குசராத்தின் பவநகரில் நிறுவப்பட்ட "குருப் 1890" என்ற குறுகிய காலமே இருந்த கலைஞர் குழுவின் 12 இணை நிறுவனர்களில் இவரும் ஒருவர். குழுவின் மற்ற உறுப்பினர்களில் குலாம் முகமது சேக், எரிக் போவன், ஜோதி பட் ஆகியோரும் அடங்குவர். "பாரம்பரிய நுமனுக்கு சமகால கலைக்கு முக்கியத்துவம்" குறித்த ஆராய்ச்சிக்காக இவருக்கு 1968இல் ஜவகர்லால் நேரு உதவித்தொகை வழங்கப்பட்டது.
# ஜகதீஷ் சுவாமிநாதன்

## ஜங்கர் சிங் ஷியாம்

கோண்டு மற்றும் பில் போன்ற பழங்குடியினரிடமிருந்து வடமொழி ஓவியர்களுக்கு சர்வதேச அங்கீகாரம் பெற உதவுவதில் சுவாமிநாதன் தீவிரமாக இருந்தார். 1981ஆம் ஆண்டில், இவர் வீட்டின் மண் சுவர்களில் வரையும் இளம் கோண்டு கலைஞர் ஜங்கர் சிங் ஷியாம் என்பவரை கண்டுபிடித்தார். அவர் முதல் அறியப்பட்ட நவீன கோண்டு கலைஞரானார். இவரது திறமையை உணர்ந்து சுவாமிநாதன் அவரை நகரத்திற்கு அழைத்துச் சென்று ஷியாமின் ஓவியங்களின் கண்காட்சிகளை நடத்தினார். ஷியாம் விரைவில் சர்வதேச அங்கீகாரத்தைப் பெற்றார். மேலும், அவரது ஓவியங்கள் சப்பான், ஐக்கிய இராச்சியம், அமெரிக்காவில் உள்ள கண்காட்சிகளில் சேர்க்கப்பட்டன. 1982 ஆம் ஆண்டில் நிறுவப்பட்ட போபாலின் பலகலை வளாகமான பாரத் பவன் மற்றும் அருங்காட்சியகத்தில் வைக்கப்பட்டுள்ள பழங்குடி கலைகளின் தொகுப்புக்கு சுவாமிநாதன் உதவினார்.  
2007 ஆம் ஆண்டில், சுவாமிநாதனின் பெயரிடப்படாத ஒரு படைப்பு இங்கிலாந்தின் ஏல நிறுவனமான கிறிஸ்டியில் $312,000க்கு ஏலம் விடப்பட்டது.
# ஜகதீஷ் சுவாமிநாதன்

## நூலியல்

- *J. Swaminathan*, by Krishen Khanna. Lalit Kala Akademi, 1995.
- *Transits of a Wholetimer: J. Swaminathan : Years 1950-69*, J. Swaminathan, S. Kalidas. Gallery Espace Art, 2012. .
- ' 'O trapo e a faca - poesia, pintura e pensamento na obra de J. Swaminathan' ' by Lúcia Fabrini de Almeida. São Paulo: Terceira Margem, 2017
# ஜங்கர் சிங் ஷியாம்

**ஜங்கர் சிங் ஷியாம்** (Jangarh Singh Shyam) (1962-2001) ஒரு முன்னோடி சமகால இந்திய கலைஞர் ஆவார். *ஜங்கர் கலாம்* என்ற புதிய இந்திய கலைப் பள்ளியையும் உருவாக்கினார். போபால், தில்லி, தோக்கியோ, நியூயார்க்கு உட்பட உலகம் முழுவதும் இவரது படைப்புகள் பரவலாக காட்சிக்கு வைக்கப்பட்டுள்ளன. பாரிஸில் உள்ள *மேஜீசியன்ஸ் டி லா டெர்ரே* (1989) மற்றும் புது தில்லி (1998) வரைகலைக் காட்சிக் கூடத்தில் ஜோதிந்திர ஜெயின் தொகுத்த ஓவியங்கள் ஆகியவை இவரது மிகவும் குறிப்பிடத்தக்க கண்காட்சிகளில் அடங்கும். இவரது 1988 ஆம் ஆண்டு *லேண்ட்ஸ்கேப் வித் ஸ்பைடர்* 2010 இல் நியூயார்க்கில் உள்ள ஏல நிறுவனமான சோதேபியில், $31,250க்கு விற்கப்பட்டது- இது ஒரு ஆதிவாசி கலைஞருக்கு முதல் கௌரவமாகும். மத்தியப் பிரதேச சட்டமன்றம், விதான் பவன், பழங்குடி மற்றும் சமகால இந்திய கலைகளின் மிகவும் மதிப்புமிக்க அருங்காட்சியகங்களில் ஒன்றான பாரத் பவன் போன்ற இடங்களில் இவரது ஓவியங்கள் வரையப்பட்டது. தனது ஓவியங்களுக்கு காகிதம் மற்றும் கேன்வாஸைப் பயன்படுத்திய முதல் கோண்டு கலைஞர்களில் இவரும் ஒருவர். இதன்மூலம் இப்போது "ஜங்கர் கலாம்" என்று அழைக்கப்படும் கலைக்கூடத்தை திறந்து வைத்தார்.
# ஜங்கர் சிங் ஷியாம்

## சுயசரிதை

கிழக்கு மத்திய பிரதேசத்தின் (திண்டோரி மாவட்டம்), மண்டலா மாவட்டம், பதங்கர் கிராமத்தில் ஒரு பர்தான் கோண்டு குடும்பத்தில் ஜங்கர் பிறந்தார். இவர் கடுமையான வறுமையில் வளர்ந்தார். இது இவரை பள்ளியை விட்டு வெளியேறவும், விவசாயத்தில் ஈடுபடவும் கட்டாயப்படுத்தியது. இவர் எருமைகளை மேய்ந்து அருகிலுள்ள ஊரில் அதன் பாலை விற்று வந்தார்.
# ஜங்கர் சிங் ஷியாம்

## தொழில்

தனது பதினாறாவது வயதில் சோன்பூர் கிராமத்தைச் சேர்ந்த நங்குசியா பாய் என்பவரை மணந்தார்; இவரது மனைவியும் பின்னர் ஒரு சக கலைஞராக மாறினார். இவரது திருமணத்திற்கு சில வருடங்கள் கழித்து, அக்டோபர் 1981 இல், கலை அருங்காட்சியகமான பாரத் பவனிலிருந்து அணுகினர். அதன் முதல் இயக்குனரான கலைஞர் ஜகதீஷ் சுவாமிநாதனை இவர் சந்தித்தார். இவரது திறமையை உணர்ந்து சுவாமிநாதன் அவரை நகரத்திற்கு அழைத்துச் சென்று ஷியாமின் ஓவியங்களின் கண்காட்சிகளை நடத்தினார். ஷியாம் விரைவில் சர்வதேச அங்கீகாரத்தைப் பெற்றார். மேலும், அவரது ஓவியங்கள் சப்பான், ஐக்கிய இராச்சியம், அமெரிக்காவில் உள்ள கண்காட்சிகளில் சேர்க்கப்பட்டன. 1982 ஆம் ஆண்டில் நிறுவப்பட்ட போபாலின் பலகலை வளாகமான பாரத் பவன் மற்றும் அருங்காட்சியகத்தில் வைக்கப்பட்டுள்ள பழங்குடி கலைகளின் தொகுப்புக்கு சுவாமிநாதன் உதவினார்.  
பிப்ரவரி 1982இல் பாரத் பவனின் தொடக்க கண்காட்சியில் இவரது முதல் மாதிரி ஓவியங்களை காட்சிப் படுத்தினார். பின்னர், இவர் பாரத் பவனின் வரைகலை துறையில் பணிபுரிந்தார். மேலும் இவர் தனது குடும்பத்தினருடன் போபாலின் பேராசிரியர் காலனியில் உள்ள சுவாமிநாதனின் வீட்டின் பின்னால் வாழத் தொடங்கினார்.  
1986 ஆம் ஆண்டில், மத்தியப் பிரதேச அரசு வழங்கிய மிக உயர்ந்த *ஷிக்கார் சம்மான்* விருது வழங்கப்பட்டது. புகழ்பெற்ற கட்டிடக் கலைஞர் சார்லசு கொரியா வடிவமைத்த போபாலில் புதிய சட்டமன்றக் கட்டடம் விதான் பவனுக்கான வெளிப்புற சுவரோவியங்களை வரைய இவர் நியமிக்கப்பட்டார். 1989 ஆம் ஆண்டில், பாரிஸில் நடந்த பாம்பிடோ மையத்தின் மேஜிசியன்ஸ் டி லா டெர்ரே (பூமியின் மந்திரவாதிகள்) கண்காட்சியில் இவரது ஓவியங்கள் காட்சிப்படுத்தப்பட்டது. சப்பானின் டோகாமாச்சியில் உள்ள மிதிலா அருங்காட்சியகத்தில் தங்கி சில காலம் தனது பணிகளைச் செய்தார்.
# ஜங்கர் சிங் ஷியாம்

## இறப்பு

2001 ஆம் ஆண்டில், மிதிலா அருங்காட்சியகத்தில் தனது அறையில் இவர் தூக்குப்போட்டு தற்கொலை செய்து கொண்டார். சப்பானில் உள்ள அருங்காட்சியகத்தின் உரிமையாளரை இந்திய கலைச் சமூகம் குற்றம் சாட்டினாலும், இவர் உயிரை மாய்த்துக் கொண்டதற்கான காரணங்கள் தெளிவாகத் தெரியவில்லை.
# ஜூடி கிரேர்

**ஜூடித் தெரேஸ் எவன்ஸ் ** (பிறப்பு:சூலை 20, 1975) என்பவர் அமெரிக்க நாட்டு நடிகை, நகைச்சுவையாளர் மற்றும் இயக்குநர் ஆவார். இவர் பெரும்பாலும் ஒரு குணச்சித்திர நடிகை என்று அழைக்கப்படுகிறார் மற்றும் வாட் வுமேன் வாண்ட் (2000), 13 கோயிங் ஒன் 30 (2004), 27 ட்ரெஸ்ஸஸ் (2008), லவ் & அதர் ட்ரக்ஸ் (2010), டோன் ஒப் த பிளனட் ஒப் தி ஏப்ஸ் (2014), ஜுராசிக் வேர்ல்ட் (2015) போன்ற பல வகையான படங்களில் தோன்றியுள்ளார்.  
2015 ஆம் ஆண்டு மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படமான ஆன்ட்-மேன் மற்றும் ஆன்ட்-மேன் மற்றும் தி வாஸ்ப் (2018) போன்ற திரைப்படங்களில் 'மேகி லாங்' என்ற கதாபாத்திரத்தில் நடித்துள்ளார்.  
கிரேர் தொலைக்காட்சியில் 'ஆர்ச்சர்' (2009-தற்போது வரை) என்ற நகைச்சுவை இயங்குபடத் தொடரில் செரில் டன்ட் என்ற குரல் பாத்திரத்தில் மிகவும் பிரபலமானவர். அதை தொடர்ந்து அர்ரெஸ்ட்ஸ் டெவெலப்மென்ட் (2003–2018), டூ அண்டு எ ஹாஃப் மென் (2007–2015), மெரிட் (2014–2015), மற்றும் கிடிங் (2018–2020) ஆகிய நகைச்சுவைத் தொடர்களிலும் நடித்துள்ளார்.
# டேவிட் தஸ்ட்மால்ச்சியன்

**டேவிட் தஸ்ட்மால்ச்சியன்** (பிறப்பு:சூலை 21, 1977) என்பவர் அமெரிக்க நாட்டு நடிகர் ஆவார். இவர் 2005 ஆம் ஆண்டு முதல் த டார்க் நைட் (2008), அனிமேல்ஸ் (2014), கிரோனிக் (2015) போன்ற பல திரைப்படங்களிலும் மற்றும் ஈ.ஆர் (2008), ரெப்ரிஸல் (2019) போன்ற பல தொலைக்காட்சி தொடர்களிலும் நடித்துள்ளார். 2015 ஆம் ஆண்டு மார்வெல் ஸ்டுடியோ தயாரித்த மார்வெல் திரைப் பிரபஞ்சத் திரைப்படமான ஆன்ட்-மேன் மற்றும் ஆன்ட்-மேன் மற்றும் தி வாஸ்ப் (2018) போன்ற திரைப்படங்களில் 'கர்ட்' என்ற கதாபாத்திரத்தில் நடித்துள்ளார்.